次韻功遠兄惠詩見勞
作者：高斯得
朝代：宋

paragraphs: 平生聞父師，擇術明諾諤。
豈不依德言，其奈根器弱。
昕庭開獸樽，坐聽諸臣咋。
誰其酌嘗之，自牖勤納約。
維時鶴山翁，鐵作元祐脚。
振鬣一以鳴，萬馬立皆却。
此老埋虎丘，自頃氣何索。
徽音闋不嗣，吾儕得無怍。
偶從鋒鏑餘，來被纓組縛。
每懷季父風，自笑吾痹惡。
十駕希乘黄，其敢自菲薄。
啾啾竟何裨，有如叢間爵。
那知桓將軍，早已憚孫綽。
鴥彼韝上鷹，掣臂將汝攫。
何不追冥鴻，幡然見幾作。
會逢故人劉，危言取眙愕。
腥庮忌雕胡，薋菉妬芳若。
遂仇作俑人，意欲屏醫藥。
樂哉餘不亭，閑身頗堪著。
寒谿靜可鑒，青山崒如削。
未能及黎侯，且可棲晉鄂。
憑誰共行藏，歸語故山鶴。